Þór Þorlákshöfn er í góðum málum í úrvalsdeild karla í körfubolta eftir sannfærandi sigur á KR á heimavelli sínum í gærkvöld. Eftir rólegar vikur voru fjölmargir kappleikir á dagskrá í gærkvöld.
Þórsarar voru skrefi á undan KR allan leikinn í Þorlákshöfn í gærkvöld og unnu 8 stiga sigur, 84-76. Þórsarar eru því einir í 2. sæti deildarinnar með 24 stig, fjórum minna en Keflavík og tveimur meira en Stjarnan, en þau tvö lið eigast einmitt við í Keflavík í kvöld.
Botnlið Hauka tók á móti ÍR og vann með 104 stigum gegn 94. Haukar eru því með 8 stig eins og Höttur og sitja liðin í tveimur neðstu sætunum. Tveimur stigum á undan er Njarðvík en Njarðvík mætir Grindavík annað kvöld.
Í þriðja leik kvöldsins vann Tindastóll svo risasigur á Þór Akureyri. Stólarnir skoruðu hvorki meira né minna en 117 stig og héldu Þórsurum um leið í 65 stigum og gerir það 53 stiga sigur. Tindastóll er með 16 stig í 6. sæti, jafnmörg stig og Þórsarar og Grindavík.
Í fyrsta leik gærdagsins vann Valur Hött á Egilsstöðum 95-91.
Í úrvalsdeild karla í handbolta voru tveir leikir á dagskrá í gærkvöld.
Í Safamýri tók Fram á móti FH en Framarar höfðu ekki tapað leik á heimavelli á tímabilinu fram að leiknum í gær sem var jafn og spennandi. Oftast 1-2 mörkum og skiptust liðin á forystunni. 13-13 stóð í leikhléi. Áfram var mjótt á mununum í seinni hálfleik en á síðustu 10 mínútunum náði FH að síga framúr. Eftir að staðan var 26-26 skoraði FH 8 mörk gegn 4 á endasprettinum.
FH er eftir sigurinn í 2. sæti með 23 stig, tveimur minna en Haukar sem eiga leik til góða. Fram er með 16 stig í 9. sæti, stigi á eftir KA sem vann Gróttu í hinum leik gærdagsins.
Í dag dregur til tíðinda á Evrópumeistaramótinu í áhaldafimleikum í Basel í Sviss því keppt verður um fyrstu verðlaun mótsins hingað til þegar úrslit karla og kvenna í fjölþraut fara fram. Síðustu tvo daga hefur verið keppt í undanúrslitum en allir átta íslensku keppendurnir eru úr leik. RÚV sýnir beint frá úrslitum í fjölþraut karla og kvenna í dag. Úrslit í kvennaflokki eru þegar hafinn en bein útsending frá keppni í karlaflokki hefst á RÚV og rúv.is klukkan 14:50.
Þór Þorlákshöfn styrkti stöðu sína í öðru sæti úrvalsdeildar karla í körfubolta þegar liðið bar sigurorð af Íslandsmeisturum KR í gærkvöld í annað sinn á tímabilinu. 